Kremli propagandaTV veebilehed on ikka veel avatud! – Propastop
15.03.2022
Eesti on sulgenud Kremli propaganda telekanalid. Kanalite veebilehtedele on aga juurdepääs endiselt vaba ja need saavad Eestis piiranguta sõjapropagandat teha. Propastopi hinnangul tuleks nendelegi juurdepääs viivitamatult peatada.
Rossija 24
RTR Planeta,
NTV Mir (ka NTV Mir Baltic)
TV Centre International (TVCI)
Belarus 24
RBK (RBC)
Need kuus kanalit on peatatud seoses sõja õhutamise ja väärinfo edastamisega (kahe otsusega, 24.veebruaril ja 9. märtsil).
Pervõi Baltijskij Kanal (ka PBK)
REN TV Estonia
Pjatõi (ka 5TV ja 5)
Need propagandaTV kanalid on peatatud seoses sanktsioonidega Venemaa vastu. Lisaks neile kolmele olulisele uudistekanalile on sanktsioonide tõttu peatatud veel mitme Venemaa meelelahutus- ja teemakanalite edastamine. Osa meelelahutuskanaleid on peatanud ka kanalite õiguste omanik ise. Tegemist pole otseselt uudiseid ega propagandistlikke arvamussaateid edastavate telekanalitega. Samas, Kremli pehme jõu levitamise seisukohast on ka nende mõju märkimisväärne ning on hea, et need on peatatud.
RT (ka Russia Today)
See telekanal on peatatud Euroopa Liidu määrusega seoses sõjapropaganda levitamisega. Seega pole need nähtavad ka Eestis.
Nendele telekanalite veebilehtedele saab aga Eestist endiselt ilma piiranguteta ligi:
russia.tv
vesti.ru (Rossija telekanaliga seotud uudisteportaal)
rtr-planeta.com
ntv.ru
tvc.ru
belarus24.by
rbc.ru
1tv.ru (ka 1tv.com)
ren.tv
5-tv.ru
Mõnel neist veebilehtedest saab vaadata kas otse või siis järelevaatamise teel kogu vaenulikku teleprogrammi. Teised jälle on telekanaliga seotud portaalid, kus pääseb kallutatud uudistele ja Kremli propagandistide ajupesule ligi portaalile kohandatud vormis.
Propastop ei näe mingit mõtet olukorral, kus telekanal on suletud, samale sisule on juurdepääs aga veebilehe kaudu olemas. Eesmärk on ju piirata sõjaõhutamist, mitte üksnes sõjaõhutamist telekanalites.
Telekanalite veebilehtede sulgemise alus saab olla täpselt sama telekanalitegi puhul. Kui tele levitab vaenu ja sõjapropagandat, siis teeb sedasama ka veebileht. Küllap leiaks võimaluse veebilehtedele ligipääsu keelamiseks sanktsioonidegi alusel, kuid võib juhtuda, et see  on keerulisem. Sanktsioonide alusel piiramine eeldab majandustegevuse olemasolu, veebilehti vaadates aga Eesti raha Venemaale ei liigu.
Sulgemise tehniline pool on lihtne. Selleks peab riik andma Eesti internetiteenuste pakkujatele lihtsalt teada, et seda tuleb teha. Teenuse pakkujaid peaks Eestis olema suurusjärgus 100-200 firmat ja riigi esindaja selles valdkonnas ilmset Tarbijakaitse ja tehnilise järelevalve amet. Teenusepakkujad saavad juurdepääsu sulgeda muidugi ka oma algatusel, ilma riigipoolse sunnita.
Eeskujuks saab võtta veebilehed rt.com ja sputniknews.com – juurdepääs neile Euroopast on tänaseks lõpetatud.
Propastop plaanib anda lähiajal põhjaliku ülevaate veel reast Venemaa veebilehtedest, kus vohab Kremli sõjapropaganda ja mis tuleks samuti kinni panna.
Pildid: kuvatõmmis russia.tv veebilehelt.